'Waar is die geld vir krieketveld heen, Mashaba?' | Netwerk24
Deur Malherbe Nienaber 15 September 2019 13:37
Ziyaad Desai, president van die Lenasia Premierliga, in die video wat hy Saterdagoggend by 'n krieketwedstryd op die Lenasia Tech Grounds gemaak het. Hierin sê hy die spelers agter hom eis antwoorde oor wat van die R4,2 miljoen geword het wat toegewys is om die krieketveld op te knap.Foto: Facebook (@LPLpage)
Waar is die R4,2 miljoen wat aan die Lenasia Tech Grounds toegewys is?
Die Lenasia Premierliga wil weet waarheen dié geld "weggeraak" het.
Ziyaad Desai, president van die Lenasia Premierliga, sê in 'n video wat die liga op Facebook gedeel het, al wat opgegradeer is, is die badkamers. Die res van die geriewe "is in 'n skokkende toestand".
Desai het Saterdagmiddag aan Netwerk24 gesê daar is reeds vroeër vandeesmaand en weer Saterdagoggend by 'n krieketwedstryd betoog oor die toestand van die krieketveld en -geriewe.
Desai eis in die video dat die Johannesburgse metroraad en Herman Mashaba, die stad se burgemeester, verduidelik wat van die R4,2 miljoen geword het.
Daar was nog geen reaksie van die metro nie, sê Desai.
Die Lenasia Premierliga sê in nog 'n video wat Vrydag op Facebook gedeel is die Tech Grounds sal altyd sy tuiste bly en dat dit "baie teleurstellend is om te hoor van die wanbestuur wat plaasvind".